**Smernica č. 48/2023**

**o merateľných ukazovateľoch** **zmlúv o poskytnutí dotácie verejným vysokým školám**

Gestorský útvar: Odbor stratégií a koncepcií vedy, výskumu a vysokých škôl / Oddelenie výkonnostných zmlúv vysokých škôl, tel.: 02/59374250 ev. č.:2023/XXXX:X-D9113

Minister školstva, vedy, výskumu a športu (ďalej len „minister“) podľa čl. 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky v súlade § 89 ods. 3 písm. d) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) vydáva túto smernicu:

# Čl. 1 Úvodné ustanovenie

Táto smernica upravuje merateľné ukazovatele na účel napĺňania poslania verejnej vysokej školy (ďalej len „škola“) podľa § 89 ods. 3 písm. d) zákona a postup pri ich zapracovaní do zmluvy o poskytnutí dotácie verejnej vysokej škole (ďalej len „výkonnostná zmluva“).

# Čl. 2 Merateľné ukazovatele

1. Merateľné ukazovatele sú uvedené v prílohe č. 1.
2. Merateľné ukazovatele sú zostavené podľa tematických okruhov uvedených v dlhodobom zámere Ministerstva školstva, vedy, výskumu a športu Slovenskej republiky vo vzdelávacej, výskumnej, vývojovej, umeleckej a ďalšej tvorivej činnosti pre oblasť vysokých škôl na roky 2023 – 2028.
3. Merateľné ukazovatele sa členia na základné merateľné ukazovatele s celkovou váhou 70 percent a voliteľné merateľné ukazovatele s celkovou váhou 30 percent.
4. Merateľný ukazovateľ môže mať všeobecný cieľ. Merateľný ukazovateľ má vždy výkonové plnenie na tri roky, najskôr na roky 2024 až 2026, a jednotkovú váhu. Súčet jednotkových váh za základné merateľné ukazovatele je 100 percent, súčet jednotkových váh za voliteľné merateľné ukazovatele je 100 percent.
5. Vo výkonnostnej zmluve sa uvádzajú
   1. všetky základné merateľné ukazovatele a
   2. sedem voliteľných merateľných ukazovateľov podľa výberu príslušnej školy.
6. Ak z dôvodu uvedeného v časti 6 prílohy č. 1 nie je možné vo výkonnostnej zmluve uviesť základný merateľný ukazovateľ „profesijne orientované bakalárske študijné programy“, namiesto neho sa rozšíri počet voliteľných ukazovateľov na osem.

# Čl. 3 Zapracovanie merateľných ukazovateľov do výkonnostných zmlúv

1. Organizačný útvar ministerstva, v ktorého pôsobnosti je plánovanie a monitorovanie cieľov a merateľných ukazovateľov v oblasti vysokého školstva (ďalej len „príslušný útvar“) pripraví návrh výkonnostnej zmluvy pre každú školu samostatne.
2. Príslušný útvar v návrhu výkonnostnej zmluvy pre každú školu uvedie hodnoty merateľných ukazovateľov, ktorých dosiahnutie sa považuje za splnenie merateľného ukazovateľa podľa princípov uvedených v prílohe č. 2.
3. Príslušný útvar v návrhu výkonnostnej zmluvy uvedie
   1. objem finančných prostriedkov, ktoré škola získa za splnenie príslušného merateľného ukazovateľa, a
   2. finančné korekcie, ak škola príslušný merateľný ukazovateľ nesplní alebo ak ho splní len čiastočne.

# Čl. 4 Zrušovacie ustanovenie

Zrušuje sa smernica č. 28/2023 o merateľných ukazovateľoch zmlúv o poskytnutí dotácie verejným vysokým školám.

# Čl. 5 Účinnosť

Táto smernica nadobúda účinnosť 22. decembra 2023.

**JUDr. Ing. Tomáš Drucker**

**minister**

## Zoznam príloh

Prílohy:

1. Zoznam merateľných ukazovateľov na obdobie 2024-2026
2. Matematické princípy použité pri stanovení cieľov merateľných ukazovateľov

## Obsah

Smernica č. XX/2023 o merateľných ukazovateľoch výkonnostných zmlúv verejných vysokých škôl

[Čl. 1 Úvodné ustanovenie 1](#_Toc153887209)

[Čl. 2 Merateľné ukazovatele 1](#_Toc153887210)

[Čl. 3 Zapracovanie merateľných ukazovateľov do výkonnostných zmlúv 2](#_Toc153887211)

[Čl. 4 Zrušovacie ustanovenie 2](#_Toc153887212)

[Čl. 5 Účinnosť 2](#_Toc153887213)

[Zoznam príloh 3](#_Toc153887214)

[Obsah 3](#_Toc153887215)